
Az egyéni és ügynökségi marketingkommunikációs stratégiák fontossága és szerepe a KKV-szektor vállalkozásainak sikerében

A dolgozat fő témája a KKV szektorhoz tartozó vállalkozások marketingtevékenységének
feltárása. Több mint 1 100 000 db működő KKV van Magyarországon, azonban ezen cégek
harmada nem éli meg az 5 éves működési időt. Ez sokszor helyes marketinggel - feltételezve,
hogy a termék piacképes, és az üzleti tevékenység folytatásához szükséges alapfeltételek
teljesülnek - elkerülhető lenne. Akadnak olyanok is, akik bár felismerik a fontosságát, nem
tudják, miképp folytassanak marketingtevékenységeket. Kutatásom során szekunder adatokkal
és információkkal alapoztam meg témám, figyelve arra, hogy hasonló arányban mutassak be
hazai és külföldi forrásokat. Bár a hazai KKV szektort vizsgáltam, a nemzetközi trendek
egyfajta előrejelzésként szolgáltak a Magyarországon várható tendenciákban. Primer
kutatásként cégtulajdonosok tapasztalatait vizsgáltam a cégek marketingtevékenységével elért
sikerek tükrében. Az interjúk során meghatározott témák adták a marketingszakemberekkel
folytatott interjúk alapját. A két adatgyűjtés kiteljesedése egy szemkamerás kutatás volt,
melyben a reklámozási folyamatok harmadik résztvevőjének, a fogyasztónak meglátásait,
reakcióit vizsgáltam internetes hirdetésekre. Kutatásom egyik fő célja az volt, hogy
megmutassam, milyen mértékben járul hozzá a sikerhez egy profi marketingügynökség által
menedzselt online jelenlét. A másodlagos fókuszban az állt, hogy megértsem a vezetők
mennyire értik a cégek sikerében a marketingfolyamatokat. Az látszik, hogy a marketing
fontosságát már felismerte a cégek nagy százaléka, azonban ezen folyamatok elindítása
problémát okoz számukra. Így a továbbiakban a cégek és marketingügynökségek kapcsolatát,
dinamikáját vizsgáltam. Célom volt rávilágítani a különböző szolgáltatások nyújtotta
előnyökre, a teljesítmények közötti különbségekre, együttműködések dinamikájára. Munkám
bizonyította kiindulási hipotézisemet: „A tudatos marketingtervezés és stratégia
elengedhetetlen egy sikeres vállalkozáshoz.” A tudatos stratégia mentén haladó vállalkozások
eredményei mutatják a sikerek folyamatos növekedését - a feszített hirdetési verseny ellenére
is-. Ezen tevékenységeket cégen belüli osztály munkájával, marketingügynökségnek való
kiszervezéssel lebonyolítani - bár anyagi áldozatokkal jár - megéri.



